Trei din cei patru români care s-au încris la a zecea ediţie a maratonului artic - 6633 Arctic Ultra au abandonat concursul încă din prima zi, unul dintre competitori suferind o accidentare, iar ceilaţi doi au abandonat din cauza vremii extrem de dificile. Bistriţeanul Tibi Uşeriu, cel care a câştigat ultimele două ediţii ale acestui maraton a reuşit să preia conducerea cursei şi a parcurs prima sută de mile din cele peste 350.

Primul care a abandonat a fost Avram Iancu, bibliotecarul de 41 de ani din Petroşani, judeţul Hunedoara, care a reuşit să traverseze înot Canalului Mânecii şi a parcurs traseul Dunării de la izvoare şi până la vărsare. Avram Iancu s-a retras de la maraton după 68 de kilometri, din cauza unei accidentări la picior.

Din cauza vremii extreme, cu vânt care depăşeşte 94 de km/ora au abadonat în cursul nopţii de vineri spre sâmbătă şi Polgar Levente şi Florentina Iofcea.

Polgar Levente este prima persoană cu dizabilităţi care a fost acceptată la Maratonul Arctic. Are 37 de ani, este din Aiud, judeţul Alba şi munceşte în construcţii, deşi şi-a pierdut o mână într-un accident de tren pe când avea şase ani.

Florentina Iofcea, originară din Bucureşti, are 46 de ani şi locuieşte în Canada însă a reprezentat România la această cursă. Este asistentă medicală şi vrea să parcurgă anul acesta un traseu de 7800 de kilometri, să traverseze Canada de la est la vest, pentru a intra în Cartea Recordurilor.

Singurul român care a rămas în cursă, Tibi Uşeriu, a reuşit încă de la început să preia conducerea maratonului, fiind urmat de un irlandez, însă acesta se află la patru ore în spatele bistriţeanului care a reuşit să treacă de primele două puncte de control cu o ora şi 30 minute mai repede faţă de anul trecut.

Tibi a parcurs, până la ora transmiterii acestei ştiri, peste 100 de mile şi se îndreaptă spre al treilea punct de control situat la Fort McPherson.

La start s-au înscris 32 de concurenţi, din care 23 participă la cursa de 350+ mile. După prima zi de concurs, opt dintre participanţi au abadonat.

Anul acesta, traseul este de 617 kilometri iar distanţa pe care concurenţii trebuie să o parcurgă pe Ice Road (un fluviu îngheţat) este de 280 kilometri, ceea ce face cursa şi mai brutală.

Participanţii au nouă zile la dispoziţie pentru a ajunge la final, startul concursului fiind dat vineri la ora 20.30 (ora României).